題樂文仲憊軒
作者：周行己
朝代：宋

paragraphs: 古有大隠人，不必在林藪。
屠釣得賢傑，能出漢庭右。
用之即爲虎，信是經濟手。
樂生淮海來，貧窶常露肘。
乃翁病風痹，粥食不到口。
下簾長安市，授經供卯酉。
生涯一憊軒，貌作槁木朽。
膽實大于身，豪氣貫牛斗。
往往或下人，恐是黄石叟。
屈身以伸道，此事古來有。
貧賤交分薄，益見俗態醜。
丈夫豈得知，事定蓋棺後。
與爾同一笑，聊進杯中酒。